Troels Christensen (V), 2006-02-07:
En turismepolitisk redegørelse imødeses altid med spænding blandt turistfolk over hele landet, og forventningerne går mest på, hvilke tiltag regeringen vil foreslå branchen at lægge sine kræfter i.
Selv om erhvervet løbende giver udtryk for ønsker om en række konkrete mere detaljerede visioner, er der ingen tvivl om, at denne redegørelse har de elementer i sig, som branchen har efterlyst.
Men spørgsmålet er, om de enkelte elementer i redegørelsen er vidtrækkende og ambitiøse nok til, at vi kan udnytte turismens store potentiale.
Vi glæder os over det vigtige afsnit i redegørelsen, der omhandler det fremadrettede, de tanker, regeringen gør sig om de kommende 4-5 års målrettede arbejde med at skabe opmærksomhed om Danmark i udlandet, med at implementere en effektiv struktur og med at investere i udvikling, fornyelse og forskning med de rigtige tiltag de rigtige steder.
Denne redegørelse lægger bl.a. vægt på, at der skal ske en grundig koordinering på det regionale niveau til gavn for den del af erhvervsudviklingen, der omfatter turismen.
Vi skal se kommunalreformen udmøntet på dette specielle erhvervsområde med etablering af stærke regionale enheder.
Der kommer helt klare linjer op og ned gennem den nationale struktur.
Ejerskab til de tiltag, der skal skabe udvikling, er af vældig stor betydning, derfor er dette tiltag meget positivt.
Det er vigtigt at påpege behovet for, at turismen med implementeringen af kommunalreformen får strukturel ro i en årrække.
Strukturændringer har i mange år været en ofte selvskabt plage for turistfolkene, der kun sjældent har haft mulighed for at fuldende en iværksat udvikling, førend der forelå et nyt oplæg til organisatoriske ændringer og dermed ny forvirring.
Giv nu dansk turisme arbejdsro, det vil uden tvivl medføre en positiv udvikling.
Finansloven for 2006 understøtter nu VisitDenmark på en måde, der skal kunne give arbejdsro, selv om mange gerne ser, at turismen tilføres endnu flere midler.
Men det går ikke, at de nationale, regionale, lokale og private interesser og aktører trækker i hver sin retning.
Når de kan samarbejde, kan vi så også bedre give en hånd med.
Endelig vil det blive spændende at følge, hvorledes de nu afsatte 43,5 mio. kr. som vækstmidler bliver omsat til innovative projekter.
Det er rigtigt, at den meget lange danske kystlinje er et enormt aktiv for landet som turistmål.
Ud over kystturismen er erhvervsturismen, der har vist så markant fremgang de seneste år, sat højt på dagsordenen sammen med events og sportsarrangementer.
Det er alle aktiviteter, der er økonomisk krævende at bringe til succes.
Her ser regeringen rigtigt, når der forventes en øget privat medfinansiering.
Aktiviteter af den slags skal kunne skabe indtjening for det lokale erhvervsliv, hvorfor det er unaturligt at forvente, at staten alene står for finansieringen.
De udmærkede kom i gang-lån er til gengæld en mulighed for finansiering af de mindre, private projekter, hvor iværksættere sætter sig for at starte en virksomhed, der henvender sig til både turister og fastboende.
Og der skal udvikles via forskning.
Rigtigt!
Lad os håbe, at forskningen kan pege på de bedste af vore muligheder, samtidig med at de udbygningsmuligheder, der peges på, bliver få, men til gengæld kan praktiseres med en positiv effekt til følge.
Forskningen skal opfange internationale trends og virkemidler med henblik på at styrke bl.a. produktudviklingen.
Ikke forskning for forskningens skyld, men for turismens skyld.
Syddansk Universitet har allerede igangsat forskning og uddannelse i turisme- og fritidsområdets betydning både nationalt og internationalt.
Selv om der på SDU er tale om kandidatniveau, må vi sikre, at der også tilbydes uddannelse på andre niveauer gennem forskning, hvor vi identificerer behovet og formulerer kravene til sådanne uddannelsers indhold.
Samlet set udgør markedsføringen, globaliseringens negative virkning på det danske samfund samt integrationen pejlemærker i landets turismeindsats.
Turismen har noget at byde på i forbindelse med beskæftigelse af personer uden længere skolegang, og disse arbejdspladser kan jo ikke eksporteres.
Venstre er tilfreds med denne redegørelse.
Den viser regeringens agt.
Vi må håbe, at de nationale, regionale og lokale niveauer hermed får magt til at skærpe Danmarks profil, øge tilstrømningen af turister, forny turistproduktet og udbrede oplevelser til hele landet med en styrket beskæftigelse og en øget indtjening til følge.
Venstre takker for redegørelsen og tager den til efterretning.